Շտեֆան Ռադու

Շտեֆան Ռադու (, ), ռումինացի պրոֆեսիոնալ ֆուտբոլիստ։ Ներկայումս հանդես է գալիս Լացիոյի կազմում։ Խաղում է կենտրոնական պաշտպանի դիրքում։ Նախկինում հանդես է եկել Ռումինիայի ազգային հավաքականում և նրա կազմում մասնակցել Եվրո 2008-ին։

Ակումբային կարիերա

Դինամո Բուխարեստ 
Ռադուն Դինամո Բուխարեստի ակադեմիայի սան է։ Իր պրոֆեսիոնալ դեբյուտը նշեց 2005 թվականի ապրիլի 27-ին՝ թիմի մեկնարկային կազմում խաղադաշտ դուրս գալով Բակեուի դեմ խաղում։ Առաջին գոլը պրոֆեսիոնալ կարիերայում խփեց 2006 թվականի հուլիսի 13-ին՝ ՈՒԵՖԱ Գավաթի որակավորման առաջին փուլի Հիբերնիանսի դեմ խաղում։ Ռումինիայի առաջնությունում իր առաջին գոլը խփեց նոյեմբերի 5-ին՝ Կլուժի դեմ խաղում։ Դինամո Բուխարեստի առաջին թիմի կազմում Ռադուն անցկացրեց 80 հանդիպում՝ դառնալով 2 գոլի հեղինակ։

Լացիո 
2008 թվականի հունվարին Ռադուն մինչև մրցաշրջանի ավարտը վարձավճարով տեղափոխվեց Լացիո։ Իր դեբյուտը ակումբի կազմում նշեց հունվարի 30-ին՝ Իտալիայի գավաթի քառորդ եզրափակչի Ֆիորենտինայի դեմ խաղում։ Առաջին հանդիպումը Սերիա A-ում անցկացրեց փետրվարի 3-ին՝ Սամպդորիայի դեմ խաղում։ Հունիսին Ռադուն 3․5 միլիոն եվրոյի դիմաց լրիվ տրանսֆերով միացավ Լացիոյին։ 2011 թվականի մարտի 13-ին ռումինացին հեռացվեց խաղադաշտից Ռոմայի դեմ խաղում՝ կարմիր քարտ ստանալով հանդիպման 87-րդ րոպեին։

2011 թվականի հունիսի 17-ին Ռադուն 5 տարով երկարաձգեց իր պայմանագիրը Լացիոյի հետ՝ 2011-12 մրցաշրջանում դառնալով թիմի ավագը։ Իր առաջին գոլը ակումբի կազմում խփեց 2012 թվականի դեկտեմբերի 6-ին՝ Եվրոպայի Լիգայի խմբային փուլի Մարիբորի դեմ խաղում։ Առաջին գոլը Սերիա A-ում խփեց 2013 թվականի փետրվարի 25-ին՝ Պեսկարայի դեմ խաղում։ Մայիսի 26-ին ռումինացին թիմի մեկնարկային կազմում խաղադաշտ դուրս եկավ Իտալիայի գավաթի եզրափակչի Ռոմայի դեմ խաղում՝ օգնելով Լացիոյին հաղթել 1-0 հաշվով և նվաճել գավաթը։ 2012-13 մրցաշրջանում Ռադուն անցկացրեց 36 հանդիպում բոլոր մրցաշարերում՝ դառնալով 3 գոլի և 5 գոլային փոխանցման հեղինակ։

2013 թվականի օգոստոսի 18-ին Ռադուն մասնակցեց Իտալիայի սուպերգավաթի Յուվենտուսի դեմ խաղին, սակայն այս խաղում Լացիոն պարտվեց 4-0 հաշվով։ 2014 թվականի փետրվարի 23-ին նա գոլի և գոլային փոխանցման հեղինակ դարձավ Սասուոլոյի դեմ խաղում՝ օգնելով իր թիմին հաղթել 3-2 հաշվով։ 2015 թվականի մայիսի 20-ին Ռադուն գոլ խփեց Իտալիայի գավաթի եզրափակչի Յուվենտուսի դեմ խաղում, սակայն Լացիոն հանդիպման լրացուցիչ ժամանակում 2-1 հաշվով պարտություն կրեց։ Հուլիսի 11-ին ռումինացին երկարաձգեց իր պայմանագիրը ակումբի հետ մինչև 2020 թվականը։ 2016 թվականի հունվարի 24-ին նա կարմիր քարտ ստացավ Կիևոյի դեմ խաղում՝ հեռացվելով խաղադաշտից հանդիպման 82-րդ րոպեին։ 

2016 թվականի դեկտեմբերի 18-ին Ռադուն գոլ խփեց Ֆիորենտինայի դեմ խաղում՝ օգնելով իր թիմին հաղթել 3-1 հաշվով։ 2017 թվականի հունվարի 31-ին նա հեռացվեց խաղադաշտից Ինտեր Միլանի դեմ խաղում՝ ստանալով երկրորդ դեղին քարտը հանդիպման 76-րդ րոպեին։ Մայիսի 17-ին ռումինացին փոխարինեց վնասվածք ստացած Մարկո Պարոլոյին Իտալիայի գավաթի եզրափակչի Յուվենտուսի դեմ հանդիպման 21-րդ րոպեին, սակայն Լացիոն պարտվեց 2-0 հաշվով։ 2016-17 մրցաշրջանում Ռադուն անցկացրեց 31 հանդիպում՝ դառնալով 2 գոլի և 1 գոլային փոխանցման հեղինակ։

Օգոստոսի 13-ին Ռադուն մասնակցեց Իտալիայի սուպերգավաթի Յուվենտուսի դեմ ամբողջ հանդիպմանը՝ օգնելով իր թիմին հաղթանակ կորզել խաղի վերջին րոպեներին և նվաճել գավաթը։ 2018 թվականի ապրիլի 15-ին ռումինացին հեռացվեց խաղադաշտից Ռոմայի դեմ խաղում՝ ստանալով երկրորդ դեղին քարտը հանդիպման 80-րդ րոպեին։ 2017-18 մրցաշրջանում Ռադուն անցկացրեց 41 հանդիպում՝ դառնալով 2 գոլային փոխանցման հեղինակ բոլոր մրցաշարերում։

Միջազգային կարիերա 
Ռադուն ներկայացրել է Ռումինիան տարբեր տարիքային երիտասարդական հավաքականներում։ Ռումինիայի ազգային հավաքականում իր դեբյուտը նշեց 2006 թվականի նոյեմբերի 15-ին՝ փոխարինելով Ռազվան Ռացին Իսպանիայի դեմ ընկերական խաղում։ Հավաքականի մեկնարկային կազմում առաջին հանդիպումը անցկացրեց 2007 թվականի մարտի 28-ին՝ Լյուքսեմբուրգի դեմ խաղում։ 2008 թվականին Ռադուն ազգային հավաքականի կազմում մասնակցեց Եվրո 2008-ին, սակայն չանցկացրեց ոչ մի հանդիպում, իսկ Ռումինիան դուրս մնաց խմբային փուլից։ 2013 թվականի ապրիլի 5-ին նա 26 տարեկան հասակում ավարտեց միջազգային կարիերան՝ վերջին հանդիպումը անցկացնելով մարտի 22-ին՝ Հունգարիայի դեմ խաղում։

Կարիերայի վիճակագրություն

Ակումբային վիճակագրություն 
2018 թվականի հոկտեմբերի 18-ի դրությամբ

Միջազգային վիճակագրություն

Նվաճումներ

Ակումբային 
Դինամո Բուխարեստ

 Ռումինիայի առաջնություն․ 2006–07
 Ռումինիայի գավաթ․ 2004–05
 Ռումինիայի սուպերգավաթ․ 2005

Լացիո

 Իտալիայի գավաթ․ 2008–09, 2012–13
 Իտալիայի սուպերգավաթ․ 2009, 2017

Ծանոթագրություններ

Արտաքին հղումներ 

 Ռադուն transfermarkt-ում
 Ռադուն soccerbase.com-ում
 Ռադուն WhoScored.com կայքում
 Ռադուն Լացիոյի պաշտոնական կայքում 
 Ռադուն Սերիա A-ի պաշտոնական կայքում 
 Ռադուն ՈՒԵՖԱ-ի պաշտոնական կայքում
 Ռադուն ՖԻՖԱ-ի պաշտոնական կայքում 

Ֆուտբոլի պաշտպաններ
Ռումինացի ֆուտբոլիստներ
Ռումինիայի հավաքականի ֆուտբոլիստներ
Դինամո Բուխարեստի ֆուտբոլիստներ
Լացիոյի ֆուտբոլիստներ
Իտալիայի լեգեոներ ֆուտբոլիստներ